LARS: På begynnelsen av 90-tallet ble Norge hjemsøkt av en rekke sjokkerende lovbrudd. En etter en ble kirker over hele landet tent på, og gravensteiner veltet. Til og med en umistelig stavkirke gikk opp i flammer.

Nyhetsklipp

Politiet etterforsket unge menn som virkettiltrukket av mørke krefter, dyster symbolikk og sterke antikristne holdninger. Og snart skulle de også stå overfor drap.

Vignett

CHRIS: Grytidlig om morgenen den 6. juni 1992 kunne man skimte flammer som strakk seg mot himmelen fra Fantoft-skogen utenfor Bergen. Da folk kom nærmere ble de vitne til en rystende scene. Flammer som slikket oppover de tjærebredde veggene og var i ferd med å sluke gamle Fantoft stavkirke.

LARS: Chris Nyborg, lokalhistoriker ved Nasjonalbiblioteket

CHRIS: Brannmannskapet jobbet på spreng for å redde kulturskatten. Men til tross for iherdig innsats, måtte frammøtte og brannmannskap fortvilet se på at det 800 år gamle norske kulturminnet brant ned til grunnen.

Nyhetsklipp

I dagene som fulgte flokket mennesker til området for å se på skadene. Flere tok til tårene da de så de svidde og svarte stokkene som stod igjen. Og verre skulle det bli.

Nyhetsklipp

CHRIS: Kulturminne etter kulturminne gikk opp i flammer.

LARS: Dette må jo folk ha reagert på? Kirkene, med uerstattelige altertavler og gamle bibler, der folk hadde feiret bryllup og døpt barna sine, brent opp.

CHRIS: Ja, dette opprørte hele landet. Jeg husker da min lokale kirke brant. Da røyken hadde lagt seg så var det vondt å se å se ødeleggelsene. Og jeg var nok ikke jeg var aleine om å ha det sånn. Og folk lurte på hvilken kirke blir den neste? Så det hasta med å finne ut hvem som stod bak.

Men lokalt politi sleit med å løse sakene. Men et hovedspor hadde de:    
På flere av branntomtene var det funnet døde dyr og okkulte symboler som opp ned kors, det var noe som pekte i retning av en liten gruppe; det norske svartmetallmiljøet.

Et musikkmiljø som hadde gjort seg gjeldende de siste åra, med stadig flere fans, voldelig og satanistisksymbolikk og t-skjorter med slagord som “drep de kristne”.

Snart bestemte Riksadvokaten at det skulle opprettes ei spesialgruppe som skulle se på brannene i sammenheng. Den blei seiere kjent som kirkebranngruppa.  Og Politiinspektør og seksjonsleder for Vold og vinning ved Oslo politidistrikt, Leif A. Lier fikk ansvaret og kalte inn en rekke dyktige politifolk.

Og nå satte gruppa i gang med å kartlegge svarmetallmiljøet. Hva var det egentlig de hadde med å gjøre? De kontaktet universitetet for å sette seg inn i hva symbolikken betydde og

de leste i miljøets egne fanziner og flygeblader, med tekster om død, satan, vold og råtnende lik.

LARS: Dette var oppsiktsvekkende greier.

CHRIS: Ja, det var det jo, men først og fremst var politiet opptatt av å finne de som hadde begått kriminelle handlinger. Ikke fordømme folk med langt hår som likte mørk musikk.

En av de politiet fattet interesse for var Øystein Aarseth. Han var en ledende skikkelse i det Norske svartmetall-miljøet som gitarist i bandet Mayhem og hadde artistnavnet Euronymus. Han eide plateselskapet Deathlike silence, og den beryktede platesjappa og samlingstedet *Helvete* i Schweigaardsgate i Oslo.

Til dette dunkelt belyste butikklokalet med opp-ned kors på veggen hadde det siden sommeren 1991 kommet svartkledde, langhårede unge menn for å kjøpe musikken til band som Venom, Emperoer og Enslaved. Idealet blant dem var å være ond og mørk og i opposisjon til den konforme norske mainstreamen som digget pastell og Melodi Grand Prix.

En som tok turen innom *Helvete* når han var på Oslotur var den unge bergenseren Varg Vikernes. Han hadde gitt ut plate på Øysteins plateselskap, og hadde stukket seg ut som en tydelig del av svartmetallmiljøet i Bergen.

Politiet prøvde å nøste opp i dette miljøet, men de kunne merke at dette var et tøft miljø preget av indre justis, og av og til trusler. Det var ingen som ville være den som tystet.

I avhør nektet alle for å ha noe med kirkebrannene å gjøre. Menen januarmorgen da etterforskerne åpnet avisen kom de på sporet av noe: der så de et bilde av en ung mann med sort, langt hår som skjulte ansiktet. I hendene holdt han to store kniver. De kunne sjokkert lese at det var han og flere andre fra svartmetallmiljøet som stod bak kirkebrannene.

*- Vår hensikt er å spre frykt og faenskap. Frykt for*

*mørkets makter - det er også derfor vi forteller dette til Bergens Tidende. Vi står bak alle kirkebrannene i Norge. Det begynte med Fantoft stavkirke. Og vi stopper ikke med de åtte kirkebrannene til nå.* *(BT 20.01.1993)*

LARS: Så her hadde altså nå politiet en fyr som innrømmet det de mistenkte, nemlig at det var dette miljøet som stod bak brannene.

CHRIS: Etterforskningsgruppen begynte jakten på hvem den anonyme mannen med aliaset Count Grishnackh, eller Greven var. Og snart forstod de at det egentlig var snakk om Varg Vikernes, musikeren fra Bergen.

Politiet tok uttalelsene hans på alvor, og begynte å sjekke ut om det var sannhet i dette utspillet. Etter en kort stund aksjonerte politiet mot bergensartisten.

Nyhetsklipp

Men nå hadde pipa en annen lyd: Varg Vikernes nektet for å ha hatt noe med brannene å gjøre, og hevdet det hele bare var et spill for galleriet, og reklame for hans siste musikkutgivelse.

Nyhetsklipp

Han satt flere uker i varetekt, men uten nok bevis måtte politiet slippe ham.

Kirkebranngruppa etablerte nå en base på Hotell Norge i Bergen. Seint og tidlig jobbet etterforskerne på hotellrommet. Etterforskningen var møysommelig og krevende. Men nå skulle det hele ta en overraskende og enda mørkere vending.

Grytidlig om morgenen den 10. august 1993 ringte telefonen hjemme hos politiinspektør Leif A. Lier. Det var krimvakta som ringte. Det var funnet en død person i Tøyengata 40, lød beskjeden. Leif fikk på seg klærne i en fart. Så satte han seg i bilen og kjørte fra leiligheten på Holmlia til Tøyengata og stoppet utenfor en bygård i mørk murstein.

Han stilte seg ved sperrebåndet og ventet på at åstedsgranskerne i verneutstyr skulle bli ferdige inne på åstedet, der de lette etter sport som fiber og hår og avtrykk etter sko, eller fingeravtrykk. Da de åpnet døra, bøyde Leif seg under sperrebåndet og gikk inn.

Inne i oppgangen var det mye blod, og i trappa mellom første og andre etasje lå liket av en ung mann, han hadde blitt stukket med kniv og var - blodig og barbeint.

Da Leif og etterforskningsteamet fant ut hvem det var som var drept viste det seg å være en de kjente til fra før: nemlig 25 år gamle Øystein «Euronomous» Aarseth. Nå var han død.

Lars: Nå var det ikke bare kirkebranner de etterforsket, men også et drap.

CHRIS: Og utenfor hadde allerede flere journalister, fotografer og skuelystne stoppet ved politisperringene. Ved titida, fem timer etter at han var blitt funnet, ble den døde båret ut av bygården på en tildekket båre og inn i en ventende hvit bil.

Politiet begynte nå på den viktige etterforskningen. De gikk fra dør til dør og sikret vitneutsagn. Noen fortalte at de hadde hørt et voldsom bråk i oppgangen ved tretiden om natten, men regnet med at det var noen som kom hjem fra en fuktig kveld på byen.

Så gikk politiet videre til personer fra offerets omgangskrets, der de allerede kjente til en rekke navn, og forsøkte å få oversikt over avdødes bevegelser den siste tiden.

Etterforskningen ble nå delt i to. En del foregikk på åstedet i Oslo, mens en annen tilfalt kirkebranngjengen som jobbet i Bergen. Diskusjonen gikk blant politikollegaene, hvorfor var Øystein Aarseth blitt drept?

Etter drapet eksploderte mediedekningen. Folk krevde svar. Og politiet fikk enda mer press på seg for å løse sakene.

I dagene som fulgte kom svartkledde, langhårede, unge menn med patronbelter en etter en til politistasjonen for å avhøres. Flere nevnte at Øystein Aarseth hadde slengt med leppa mot noen svenske band, og var i konflikt med det svenske svartmetallmiljøet. Og etterforskerne vente blikket mot nabolandet. De forsøkte å komme i kontakt med noen svenske jenter som hadde vært i nærheten av leiligheten til Aarseth like før drapet. Sverige skulle raskt vise seg å være et blindspor.

Men politiinspektøren og de andre har flere spor å følge.

Leiligheten i Tøyengata hadde, bortsett fra blodsporene, vært ryddig og uten tegn til at noen hadde brutt seg inn. Kunne drapspersonen være noen Øystein kjente?

Pilene pekte mot Varg Vikernes. Under ransaking av leiligheten til Øystein Aarseth hadde politiet funnet en platekontrakt signert av Øystein Aarseth og Varg Vikernes på drapsnatta.

Men han påstod i avhør at han hadde vært hjemme i Ibsens gate i Bergen og sett på film samme med to kamerater, og sa at han umulig kunne ha rukket å komme seg fra Bergen til Oslo på drapsnatta. Men det var noe ved forklaringen hans som fikk politiet til å stusse.

Teamet møttes på Hotel Norge for å etterforske videre. De gikk Varg Vikernes påstander etter i sømmene. Og disse undersøkelsene skulle slå sprekker i Vargs alibi.

Da de finregnet på ruten, kunne det se ut som det ***var*** mulig å kjøre fra Bergen til Oslo og rekke fram til drapsstedet rundt klokka 03 på natta.

LARS: Så Varg Vikernes kunne ha vært i Oslo den natten.

CHRIS: Ja, og nå begynte det virkelig å løsne for politiet. Åstedsgranskerne hadde endelig funnet det som virkelig ville være fellende bevis:

Etter å ha saumfart alle de fire etasjene i blokka hadde de kommet over et fingeravtrykk på gelenderet i trappa. Et fingeravtrykk i Øystein Aarseths blod. Og da svaret kom fra laboratoriet, var det ingen tvil, dette fingeravtrykket tilhørte Varg Vikernes.

Natt til lørdag den 21. august 1993 gikk politiet i Bergen til aksjon. De sperret av inngangene på utestedet Exodus i Bergen sentrum og arresterte tre menn.

For drap, medvirkning til drap og for falsk forklaring.

Varg Vikernes selv forholdt seg taus og ville ikke si noe i avhør. Men nå begynte alvoret virkelig å synke inn hos miljøet.

Og med Varg Vikernes bak lås og slå, begynte de ellers så tause unge mennene å prate.

Vikernes kamerat la kortene på bordet og fortalte at han hadde vært med og kjørt til Oslo sammen med Vikernes drapsnatta.

Og med dette kronvitnet begynte politiet å forberede en rettsak.

Nå fikk dessuten politiet å få hull på flere av brannsakene.

I vitneavhør var det igjen Varg Vikernes, navn som dukket opp,

men også flere andre.

I noen av sakene dreide det seg om unge mennesker som hadde latt seg inspirere av de kjente svartmetallerne, men som ikke var en del av miljøet.

Under avhørene fikk politiet en ny overraskelse. En av de sentrale skikkelsene som var inne, kunne ikke bare knyttes til brannen i Holmenkollen kapell, men også til et uoppklart knivdrap på en homofil mann i Lillehammer.

Da saken mot Varg Vikernes kom opp året etter var det en lang rekke alvorlig lovbrudd i tiltalen.

Nyhetsklipp

CHRIS: I rettssalen innrømte Varg Vikernes å ha drept Øystein Aarseth, men i selvforsvar. Han mente at det var Aarseth som hadde vært ute etter ham, etter at forholdet dem imellom hadde blitt dårlig. Men i retten ble det snakket om at det var en kamp om makt og oppmerksomhet gjorde at krangelen mellom de to endte fatalt.

Også i flere av kirkebrannsakene og den 2. drapssaken ble det dommer.

VIGNETT

LARS: Politiet oppklarte altså to drap og en rekke kirkebranner. Men det skulle ta år før det ble færre kirkebranner i Norge. Av rundt femti kirkebranner kan en tredjedel tilskrives fans eller aktører innen norsk svartmetall. I 1998 ble strafferammen i straffelovens § 292 (loven for grovt skadeverk) hevet fra 4 til 6 år på bakgrunn av de mange kirkebrannene.

Det var ikke bare i Norge at denne bølgen av vold og kriminalitet fikk stor medieoppmerksomhet, selv om svært mange i det norske svartmetallmiljøet ikke hadde noe med dette å gjøre har sjangeren for alltid blitt forbundet med de tragiske hendelsene på 90-tallet.

I Nasjonalbiliotekets utstilling *Dårlig stemning* kan du bli bedre kjent med svarmetallen som sjanger og kunstnerisk uttrykk. Mer info finner du på nasjonalbiblioteket.no

Du har hørt en episode av Gamle greier. Episoden om er laget av Ina Charlotte Fjellhøy, Dang Trinh, Ragna Nordenborg, Chris Nyborg og meg, Lars Hammeren Risberg.   

Tusen takk til Knut Nysæter for god veiledning. Varg Vikernes har fått tilbud om å bidra i, men har ikke besvart våre henvendelser*.*

Musikken du hørte var fra Mayhem, Epidemic Sound og Therese Aune. Du finner mer av Thereses musikk på Thereseaune.com eller der du hører musikk til vanlig. Mitt navn er Lars Hammeren Risberg På gjenhør.

Kilder til episoden:

Radioklipp fra Nasjonalbibliotekets arkiv og NRK.

Politiforum: Fagtidskrift fra politiets fellesforbund 2019 Vol 1.

Lokalhistoriewiki.no

Nyanser av Svart, Historien om Norsk svartmetall av Harald Fossberg.

En reisende i drap av Stein Morten Lier.

Dommer: fra Eidsivating lagmannsrett i 1994.

Aviser fra Nasjonalbibliotekets arkiv.

Radiodokumentaren Black-Metal morden fra Sveriges Radio.

Serien Helvete fra NRK.

Podkastserien Kirkebrannene fra avisa Dagen.